
ტექნიკური დავალება Midea-ს ბრენდის VRF და Split სისტემის ცენტრალიზებული მართვისა და მონიტორინგის სისტემის მოწყობის შესახებ

1. შესყიდვის მიზანი

შესყიდვის მიზანია ობიექტებზე არსებული Midea-ს ბრენდის VRF და Split სისტემის კონდიცირების სისტემების ცენტრალიზებული მართვისა და მონიტორინგის შესაძლებლობის უზრუნველყოფა, სისტემების ეფექტიანი ექსპლუატაციისა და ელექტროენერგიის მოხმარების ოპტიმიზაციის მიზნით.

2. ობიექტებისა და სამუშაოების მოცულობა

შესყიდვა ითვალისწინებს ცენტრალიზებული მართვისა და მონიტორინგის სისტემის მოწყობას შემსყიდველის მიერ განსაზღვრულ ობიექტებზე, სადაც ექსპლუატაციაშია Midea-ს ბრენდის VRF და Split კონდიცირების სისტემები.

ობიექტების ჩამონათვალი, მოცულობა, განისაზღვრება ცალკე დანართით.

მიმწოდებელმა უნდა უზრუნველყოს საჭირო მოწყობილობებისა და კომპონენტების მიწოდება, მონტაჟი, გამართვა და სისტემის ფუნქციონირების შემოწმება თითოეულ განსაზღვრულ ობიექტზე.

3. ტექნიკური მოთხოვნები
შესასყიდი მოწყობილობა/მართვის სისტემა უნდა უზრუნველყოფდეს არსებულ Midea-ს VRF და Split სისტემებთან თავსებადობას და უნდა აკმაყოფილებდეს შემდეგ მოთხოვნებს:
· ცენტრალიზებული მართვა - VRF სისტემების მართვა საერთო პლატფორმიდან, ვებინტერფეისის ან/და მობილური აპლიკაციის საშუალებით.
· შიდა ბლოკების მართვა - სისტემაში არსებული შიდა ბლოკების ჩართვისა და გამორთვის, სასურველი ტემპერატურისა და სამუშაო რეჟიმის მართვის შესაძლებლობა.
· დროითი გრაფიკები - წინასწარ განსაზღვრული დროის მიხედვით შიდა/გარე ბლოკების ჩართვისა და გამორთვის გრაფიკების შექმნისა და მართვის შესაძლებლობა, მათ შორის არასამუშაო საათებში სისტემების მუშაობის შეზღუდვის მიზნით.
· მონიტორინგი - სისტემის მუშა მდგომარეობისა და მართვის ძირითადი პარამეტრების დისტანციურად ნახვის შესაძლებლობა.
· ენერგოეფექტური მართვა - მართვის ისეთი ფუნქციების უზრუნველყოფა, რომლებიც შესაძლებელს გახდის კონდიცირების სისტემების მუშაობის ოპტიმიზაციას და არასაჭირო ენერგომოხმარების შემცირებას.
· თავსებადობა - შემოთავაზებული მოწყობილობა, კონტროლერი და პროგრამული უზრუნველყოფა სრულად უნდა შეესაბამებოდეს ობიექტებზე არსებულ Midea-ს VRF და Split სისტემებს. საჭიროების შემთხვევაში, მიმწოდებელმა უნდა უზრუნველყოს შესაბამისი საკომუნიკაციო ინტერფეისების, ქსელური კავშირის და მართვისთვის აუცილებელი კომპონენტების მიწოდება და გამართვა.

4. უსაფრთხოებისა და მონტაჟის მოთხოვნები

· VRF სისტემების მუშაობის შეჩერება უნდა განხორციელდეს მწარმოებლის მიერ გათვალისწინებული მართვის ინტერფეისის, საკომუნიკაციო პროტოკოლისა ან შესაბამისი მართვის ბრძანების საშუალებით.
· დაუშვებელია გარე ბლოკების ელექტრომომარაგების პირდაპირი გათიშვის გამოყენება სისტემის ყოველდღიური ჩართვა-გამორთვის, დროითი გრაფიკების ან ენერგიის დაზოგვის მიზნით. მართვის სისტემა არ უნდა ახორციელებდეს გარე ბლოკების კვების თვითნებურ გათიშვას.
· საჭიროების შემთხვევაში, მოწყობილობის ინტერნეტთან დაკავშირება უნდა განხორციელდეს დამოუკიდებელი როუტერის საშუალებით, რომელშიც გამოყენებული იქნება SIM ბარათი აქტიური ინტერნეტპაკეტით. საჭიროების შემთხვევაში, მიმწოდებელმა უნდა უზრუნველყოს შესაბამისი როუტერის მიწოდება, მონტაჟი და გამართვა.
· მოწყობილობა და მისი მართვის სისტემა უნდა მუშაობდეს ობიექტის შიდა კომპიუტერული ქსელისგან (LAN) სრულად იზოლირებულად. დაუშვებელია ობიექტის შიდა ქსელთან ფიზიკური ან ლოგიკური კავშირის დამყარება და მასში არსებულ რესურსებზე წვდომა.
· მონტაჟი, მიერთება და კონფიგურაცია უნდა განხორციელდეს მწარმოებლის ტექნიკური მოთხოვნებისა და უსაფრთხოების წესების დაცვით, ისე, რომ არ დაირღვეს არსებული VRF და Split სისტემების ნორმალური მუშაობა.

5. მიღება-ჩაბარების პირობები

სამუშაოს დასრულების შემდეგ მიმწოდებელმა უნდა უზრუნველყოს სისტემის გამართული მუშაობის დემონსტრირება და შემდეგი ფუნქციების შემოწმება:

· შიდა ბლოკების ჩართვა-გამორთვა;
· ტემპერატურისა და მუშაობის რეჟიმის ცვლილება;
· დროითი გრაფიკების შექმნა და შესრულება;
· დისტანციური მართვისა და მონიტორინგის ფუნქციონირება;
· არსებული VRF და Split სისტემების უსაფრთხო მუშაობა გარე ბლოკების ელექტრომომარაგების პირდაპირი გათიშვის გარეშე;
· ობიექტის შიდა კომპიუტერული ქსელისგან იზოლირებული მუშაობა.
· მიმწოდებელმა უნდა წარმოადგინოს მოწყობილობის ტექნიკური დოკუმენტაცია და არსებულ სისტემებთან თავსებადობის დამადასტურებელი ინფორმაცია.

